Predkladacia správa

Predkladaný materiál je spracovaný na základe bodu D.12 a bodu 3, prílohy č. 6, uznesenia vlády Slovenskej republiky č. 974 zo 14. 10. 2003 k návrhu štátneho rozpočtu Slovenskej republiky na rok 2004, podľa ktorého:

„pri stavbách, u ktorých v priebehu realizácie skutočná obstarávacia cena dosiahne 100 mil. Sk z dôvodu zmien v projektovej dokumentácii a navyše prác  z titulu rozšírenia, resp. zmien stavebných objektov, prevádzkových súborov, resp. iných zmien, sa zdôvodnenie zvýšenia ceny predkladá na posúdenie a rozhodnutie vlády“.

Predkladaný materiál rieši návrh na zvýšenie obstarávacích nákladov rozostavanej stavby „Hnúšťa ČOV a kanalizácia “ z titulu rozšírenia prác, pričom skutočná obstarávacia cena dosiahla v priebehu výstavby 100 mil. Sk. Materiál súčasne zohľadňuje aj vplyv precenenia stavebných prác použitím indexov vývoja cien  stavebných prác publikovaných Štatistickým úradom Slovenskej republiky. 

Pôvodné obstarávacie náklady podľa zmluvy o dielo  predstavovali objem                 95 302 tis. Sk bez DPH. Predpokladané náklady vyplývajúce z projektovej dokumentácie pre stavebné konanie, výsledku verejného obstarávania a úprav o uvedené vplyvy predstavujú objem 111 096 tis. Sk bez DPH (s DPH 132 204 tis.Sk).  
	
Stavba je financovaná v rámci systémových výdavkov z prostriedkov štátneho rozpočtu,  kapitoly Ministerstva životného prostredia SR (do r. 2003 vo výške 95 955 tis. Sk),  z vlastných zdrojov Stredoslovenskej vodárenskej spoločnosti, a. s., Banská Bystrica (do r. 2004 vo výške 12 141 tis. Sk) a z príspevku mesta Hnúšťa (do r. 2004 vo výške 3 000 tis. Sk). V roku 2004 sú finančné prostriedky vo výške 8 534 tis. Sk zabezpečené z vlastných zdrojov a. s. (vo výške 7 322 tis. Sk) a z príspevku mesta Hnúšťa (vo výške 1 212 tis. Sk).